
    Kapittel 1
   
   
    

   
   Om begrepet globalisering
  

  
   «Globalisering» er et ord som beskriver hvordan samfunn flettes i hver­andre som følge av at vi kan samhandle med hverandre på andre måter enn før. Så langt, er det enkelt å forklare. Det som gjør det mer komplisert, er at flettingen kan oppleves på forskjellige måter. Som sosiolog har jeg en spesiell interesse for menneskelige møter som kilde til en forståelse av dette mangfoldet, noe som vil prege resten av denne boka mer enn definisjoner og generelle beskrivelser. Et eksempel på hvorfor jeg ser det slik, er selvbiografien til den afroamerikanske forfatteren Langston Hughes,
   
    I Wonder as I Wander
   
   (1956). Der forteller han om sine verdensomspennende reiser under en sjuårsperiode på 1930-tallet. Til forskjell fra mange reisende var Hughes velinformert om hvordan folk fra hele verden begynte å ha mer med hverandre å gjøre. Dette bruker han til å si noe om hvordan livene våre henger sammen på tvers av lande­grenser. Barslagsmål i Senegal, sin egen følelse av å bli mistenkt for å være spion på Cuba, eller observasjoner av kunstnerisk dagdriveri på en fransk kafé – scener som dette bruker Hughes til å si at noe av det som sier mest om oss mennesker, er hvordan vi møter hverandre.
  

  
   Det høres kanskje banalt ut. Men Hughes’ historier er verdt å ha i bakhodet med tanke på begrepsbruk i en bok om det å forstå globalisering. I akademia er begreper nyttige verktøy for å forklare, oppsummere eller beskrive et fenomen. Dessverre er det også slik at når begreper blir populære, blir de nomader: De hører egentlig ikke til noe sted og forflytter seg til der jordsmonnet er fruktbart eller været er best. Det kan føre til at begrepet enten blir delt i mindre biter, brukt for å tjene egne interesser, eller blåst opp til å gjelde alt og dermed ingenting. Globalisering er av enkelte ment å være et av disse begrepene. Men i denne boka vil jeg vise hvorfor det ikke er tilfellet. Inspirert av Hughes vil jeg påstå at menneskemøter er «globalisering» i praksis. Menneskemøter vil som følge av det alltid være interessante for en globaliseringsstudent. Faktisk mer enn da Hughes reiste rundt, trengs en forståelse av «globalisering» fordi vi som lever i vår tid, er bedre informert om kloden slik den er. Vi vet at jorda er rund og at det bor folk overalt som er kjent med at andre folk bor andre steder. Noen av oss kan reise til tre kontinenter innen tjuefire timer. Andre vil aldri bevege seg mer enn noen kilometer fra der de er født. Samfunn vil med andre ord fortsette å veves både ut og inn i hverandre, samtidig som mennesker aldri vil slutte å møtes.
  

  
   En periode hvor dette ble tydelig på andre måter enn før, var fra rundt 1990 og fremover til i dag. Blant årsakene til dette finner vi Berlin­murens fall (1989), Sovjetunionens kollaps (1991), oppløsningen av apartheidregimet i Sør-Afrika (1992) og – etter hvert – kommersialiseringen av internett. Disse endringene førte til hva man kan omtale som en ny verdensorden. Der verden etter andre verdenskrig besto av en maktkamp mellom Sovjetunionen og USA, med Europa og Asia litt på siden, ble 90-tallet en periode for Kinas, Brasils og Indias vekst. En historiker skrev om året 1990 at det «føyer seg naturlig inn i rekken av årstall etter 1648, 1815, 1914 og 1945. Det er likevel noe spesielt med de endringene som fant sted i 1990. Systemet ble endret uten en foregående krig» (Jervell, 1991, s. 15). For at globalisering skal være et fruktbart perspektiv på møter og prosesser i denne perioden, skal jeg i fortsettelsen av dette kapitlet presisere hva jeg legger i begrepet og hvordan det brukes i resten av boka.
  

  
   Hvordan er denne boka sammenlignet med andre?
  

  
   Denne boka bruker globalisering på en litt annen måte enn det som er vanlig i samfunnsvitenskapene. For å forklare hvordan har globalisering siden 1980- og særlig utover på 1990-tallet blitt trukket inn som forklaring på økonomisk, politisk, kulturell og teknologisk sammenveving av verden. Enkelt sagt fikk hvert av disse fagområdene sin egen leir med globaliseringsforskere. Et eksempel på det er
   
    The Global Transformations Reader
   
   (Held & McGrew, 2004a). Den var kjernepensum da jeg studerte statsvitenskap og sosiologi på den tiden, og inneholder intet mindre enn 50 kapitler. Her skriver redaktørene innledningsvis:
  

  
   Få samtidsfenomener skaper såpass til politiske og akademiske kontroverser som globalisering. Noen anser det som vår tids endringstype, en type forandring som fremmes, styres eller motstås. Andre ser på det som en stor myte, en vrangforestilling om de reelle kreftene som former livene våre (Held & McGrew, 2004b, min oversettelse).
  

  
   To hovedtilnærminger var med andre ord identifisert. På den ene siden har vi skeptikerne som mener at globalisering er gammalt nytt, eller rett og slett en myte. På den andre siden har vi «globalistene», de som mener at globalisering er noe helt nytt for «vår tid». På hvert felt finner vi de som mener at globalisering gjør oss alle like, eller mer forskjellige; vi finner de som mener at nasjonalstaten synger på siste verset og synes det er enten bra eller dårlig; og vi oppdager at den globale økonomien i form av digitale børser og verdenshandel både kan være noe helt nytt og samtidig bygge på eldgamle bytteprinsipper.
  

  
   Når det gjaldt kulturell globalisering, for eksempel, var to grunnsyn vanlig å trekke fram i denne debatten på 1990-tallet. For det første har vi de som hevdet at kulturell globalisering fører til økt mangfold – at verden blir mer
   
    heterogen
   
   – og at det er bra. For tilhengere av denne tesen betyr globalisering
   
    velkommen
   
   til et eksotisk mangfold av lukter, opplevelser, steder og inntrykk. Billigere reiser, flere TV-kanaler og teknologiske innovasjoner som internett har gjort at spredningsmulighetene for kulturell kreativitet aldri har vært bedre enn nå. Aldri har det kulturelle mangfoldet hatt bedre levekår, ble det hevdet den gangen. Hvordan skal vi – slik en antropolog påpekte med tidstypisk språkdrakt i 1995 – ellers forstå fremveksten av kvinnelige marokkanske thaiboksere i Amsterdam, asiatisk rapp i London, irske bagels, kinesiske tacos, eller den franske regissøren Ariane Mnouchkines oppsetning av Shakespeare i japansk kabukistil i Théâtre du Soleil (Pieterse, 1995, s. 53)?
  

  
   I kontrast til heterogeniseringstesen har vi de som hevdet at verden blir likere – at den blir mer
   
    homogen
   
   – uten at det nødvendigvis var noe bra. Siden den kalde krigens slutt og Sovjetunionens kollaps rundt 1990 sto USA igjen som verdens gjenværende supermakt – også kulturelt. Derfor fikk innflytelsen derfra mye oppmerksomhet. Bruken av ord som «globalisering», «kulturell globalisering» og «amerikanisering» eksploderte eksempelvis i ni norske dagsaviser og fire fagblader fra 1993 til 2003 (Kvidal, 2005). Som jeg skal komme tilbake til i kapittel 5, var imidlertid mange skeptiske til hva de så på som ensrettingen av kultur i en tid hvor løftene om økt mangfold var så store. Historieprofessor Richard Kuisel, forfatter av blant annet
   
    Seducing the French: The Dilemma of America­nization
   
   (1996), definerer amerikanisering som «ikke-amerikanske lands import av produkter, livsstiler, teknologier, praksiser og oppførsel nært assosiert med Amerika/amerikanere» (Kuisel, 2003, s. 96–97). 1990-tallets store symbol på denne debatten var McDonald’s, det vil si at standardisering også medfører «mcdonaldisering», at vi får McJobs, McUniversiteter og så videre (Ritzer, 2006).
  

  
   Verken tilhengerne av det ene eller andre synet tar feil, men de har ikke helt rett heller. Årsaken er at globalisering er en blanding av lokale og globale forhold, der større mangfold og økt likegjøring kan forekomme i et og samme fenomen. Antropologen Marc Augé skrev på 1990-tallet en bok om fremveksten av «ikke-steder» som et resultat av globaliseringsprosesser (Augé, 1995). Det var steder uten sjel, identitet eller mening. De var rent funksjonelle og basert på upersonlig samhandling. Hovedeksemplene var kjøpesentre, McDonald’s (igjen) og flyplasser. For andre er sistnevnte samfunn i miniatyr, som både har sin egen identitet og samtidig er gjenkjennelig som bare et sted man passerer, uavhengig av hvilken flyplass man er på. Ifølge forskere har enkelte flyplasser overskredet sine funksjoner for turisme og transport og visket ut forskjellene mellom arbeid og fritid (Huang, Xiao & Wang, 2018). Men slik er det med globalisering. Der én ser identitetsløse kjede­kafeer, bonede gulv og mennesker som ligner på hverandre, ser en annen liv og røre, mangfold og spenning, selv om begge befinner seg på samme sted. Dessuten er det forskjell på flyplassenes standarder, utforming og innhold, noe som raskt blir synlig dersom man beveger seg litt rundt i verden. Samtidig vet vi at en svært stor del av verdens befolkning aldri har vært på en flyplass overhodet. Bakom alt dette lurer historien med all sin tyngde når det gjelder utvikling av flyteknologi, reisemønstre, passkontroller og landegrenser. Flyplasser er med andre ord et eksempel på hvordan globaliseringens blandingsforhold kan avdekkes. Men ikke alle «blandingsforhold» er like. Eksemplene om heterogenitet og homogenitet over var dessuten hentet fra 1990-tallets debatter. Tidene skifter, for å si det enkelt. Derfor må vi samle ny empiri og bruke teori for å kunne forstå hva noen blandingsforhold består av i dag.
  

  
   Da vil vi oppdage at hva vi kommer fram til av svar, avhenger av hva vi bruker av tidligere kunnskap. Svarene vi finner, påvirkes også av hvilke fagtilnærminger vi støtter oss på. Samtidig er det slik at ikke alle innfallsvinkler kan tas med i en bok om globalisering. Fra 1990 og fremover skrev akademikere og forfattere mye om globaliseringens opp- og nedsider, nye fiendebilder og gamle vennskap. Nærmere vår tid gikk derfor temaet litt av moten (Scholte, 2007) eller ble et uttrykk for at samfunnsutviklingen må reverseres (Franzese, 2019). Men den som tror at globaliseringen er over, må tro om igjen. Denne boka er et forsøk på å tenke annerledes om dette. Der
   
    The Global Transformations Reader
   
   og tilsvarende bøker på norsk (Moses & Brigham, 2007) lanserer svar på hvordan globaliseringen henger sammen innenfor
   
    enten
   
   økonomi, politikk
   
    eller
   
   kultur, tar min bok en annen vei. I stedet for å lete etter komplekse mønstre som er rent økonomiske eller kulturelle, prøver denne boka å forstå hvorfor denne kompleksiteten finnes. Det er ikke noe problem å lage en enkel definisjon på hva globalisering er. Men for å finne ut hva som skjer, og hvorfor, må vi løfte blikket for å kunne få øye på detaljene.
   
    Hvordan forstå globalisering
   
   er altså ikke en bok om hva globalisering er, eller presentasjon av hvilke årsaker som fører til den eller den utviklingen innen økonomi eller politikk. Den er en invitasjon til å prøve å forstå globalisering på dets egne premisser.
  

  
   Avsluttende bemerkninger
  

  
   I dette kapitlet har jeg introdusert hensikten med boka og forklart litt om hvordan den er skrevet i lys av tidligere globaliseringslitteratur. Denne innledningen vil jeg følge opp ved å bruke kilder og eksempler fra perioden som boka konsentrerer seg om. Det vil i første rekke si fra rundt 1990 og fram til i dag, selv om eldre kilder selvsagt vil benyttes der det er hensiktsmessig. Den røde tråden igjennom hele boka er en utforskning av hvordan globalisering funker som baserer seg på å integrere politikk, økonomi, kultur og teknologi. Målet er å vise hvordan en forståelse av globalisering kan spesifiseres ved å flette temaene sammen i seks begrepspar. I kapittel 2 vil jeg argumentere for at det er en verdi i å se ting fra flere sider, uten å mene at alle sider dermed er like riktige. Anledningen er at med et så stort og komplisert begrep som globalisering er vi avhengig av å reflektere over hva slags forhold vi har til kunnskapen om det.
  

  
   Denne måten å tilnærme seg kunnskap om globalisering på brukes deretter i de neste seks kapitlene til å undersøke begrepsparene frihet – ufrihet (kapittel 3); likheter – forskjeller (kapittel 4); individualise­ring – fellesskap (kapittel 5); konkurranse – samarbeid (kapittel 6); tillit – mistillit (kapittel 7); samt rettferdighet – urettferdighet (kapittel 8). Disse begrepsparene er for det første valgt fordi de viser spennvidden mellom ytterpunkter i vår tilværelse. Reiser vi fra et kontinent til et annet, oppdager vi raskt flere måter å forstå eksempelvis frihet, tillit og likhet på. Samtidig finnes disse utvalgte begrepsparene i de aller fleste samfunn langt tilbake i menneskets historie (Diamond, 2011; Graeber & Wengrow, 2021). De gjør det derfor mulig å forklare globaliseringstrekk ved sosialt liv uten å skrive en komplett verdenshistorie. For det andre gjør eksemplene som brukes i resten av boka for å illustrere disse begrepsparene, det mulig å fortsette undersøkelsene på egen hånd. De er på ingen måte uttømt for mening – tvert imot kreves det fortsatt utvikling av dem for at de skal forklare globalisering i fremtiden også.
  

  
   Boka avsluttes med noen metodiske refleksjoner om hvor viktig bevegelse er for å forstå globalisering. Dersom menneskemøter er globalisering i praksis, som jeg skrev innledningsvis, betyr det at vi i Langston Hughes’ ånd må oppsøke møteplasser og steder der vi kan få innblikk i hvordan de seks begrepsparene får et konkret innhold. Om man ikke nødvendigvis er enig i påstanden om at menneskers ulykke stammer fra mangelen på evne til å sitte stille i et rom, så vil kapittel 9 vise hvorfor vi samfunnsvitere har gode muligheter til å følge opp reiseforfatteren Bruce Chatwins konklusjon fra
   
    Anatomy of Restlessness
   
   om at «travel does not merely broaden the mind. It makes the mind» (1997, s. 101).

